Απόφαση ΕΠΑ: 41/2013

Αρ. Φακέλου: 8.13.013.10

**ΟΙ ΠΕΡΙ ΕΛΕΓΧΟΥ ΤΩΝ ΣΥΓΚΕΝΤΡΩΣΕΩΝ ΕΠΙΧΕΙΡΗΣΕΩΝ**

**ΝΟΜΟΙ ΤΟΥ 1999 ΜΕΧΡΙ 2000**

Κοινοποίηση συγκέντρωσης αναφορικά με την εξαγορά μετοχικού κεφαλαίου της εταιρείας Marinopoulos Coffee Company Ltd από την Marinopoulos Holding (Cyprus) Ltd, μέσω της θυγατρικής της εταιρείας Marinopoulos Brothers Ltd.

Επιτροπή Προστασίας του Ανταγωνισμού:

κα. Λουκία Χριστοδούλου, Πρόεδρος

κ. Ανδρέας Καρύδης, Μέλος

κα. Ελένη Καραολή, Μέλος

κ. Χάρης Παστελλής, Μέλος

κ. Χρίστος Τσίγκης, Μέλος

Ημερομηνία απόφασης: 18 Ιουλίου 2013

**ΑΠΟΦΑΣΗ**

Αντικείμενο εξέτασης της παρούσας υπόθεσης αποτελεί η πράξη συγκέντρωσης που κοινοποιήθηκε στην Επιτροπή Προστασίας του Ανταγωνισμού (στο εξής η «Επιτροπή») στις 27 Ιουνίου 2013, από τις εταιρείες Marinopoulos Holding (Cyprus) Ltd(στο εξής η «Marinopoulos Holding») και Marinopoulos Brothers Cyprus Ltd στο εξής η «Marinopoulos Brothers»), σύμφωνα με τις διατάξεις του άρθρου 13 του περί Ελέγχου των Συγκεντρώσεων Επιχειρήσεων Νόμου 22(Ι)/99, ως έχει τροποποιηθεί (στο εξής ο «Νόμος»).

Η εν λόγω κοινοποίηση αφορά την εξαγορά του 18% του μετοχικού κεφαλαίου της εταιρείας Marinopoulos Coffee Company Cyprus Ltd (στο εξής η «Marinopoulos Coffee»), το οποίο και κατέχει η Starbucks Coffee International Inc. (στο εξής η «Starbucks Coffee») στην εν λόγω εταιρεία. Η εξαγορά θα πραγματοποιηθεί μέσω της θυγατρικής της Marinopoulos Holding, ήτοι της εταιρείας Marinopoulos Brothers, η οποία τελεί υπό τον αποκλειστικό έλεγχο της εταιρείας Marinopoulos Holding, ως μητρική εταιρεία του Ομίλου Εταιρειών Marinopoulos.

Οι συμμετέχουσες στην παρούσα συγκέντρωση επιχειρήσεις είναι οι ακόλουθες:

Η Marinopoulos Holding (Cyprus) Ltd που είναι εταιρεία συμμετοχών, δεόντως εγγεγραμμένη σύμφωνα με τους νόμους της Κυπριακής Δημοκρατίας. Η Marinopoulos Holding είναι η μητρική εταιρεία του Ομίλου Εταιρειών Marinopoulos. Η εν λόγω εταιρεία ελέγχει είτε ως μέτοχος είτε μέσω συμφωνιών, άμεσα ή έμμεσα, αριθμό εταιρειών τόσο στη Κυπριακή Δημοκρατία όσο και στο εξωτερικό.

Η Marinopoulos Brothers αποτελεί εταιρεία δεόντως εγγεγραμμένη σύμφωνα με τους νόμους της Κυπριακής Δημοκρατίας. Η εν λόγω εταιρεία ανήκει στον Όμιλο Εταιρειών Marinopoulos.

Ο Όμιλος Εταιρειών Marinopoulos δραστηριοποιείται σε διάφορους τομείς, όπως στη διαχείριση υπεραγορών, καταστημάτων και αποθηκών, στην εισαγωγή και διάθεση τροφίμων, ειδών ένδυσης και υπόδησης, καλλυντικών, απορρυπαντικών, χαρτικών, εποχιακών και ηλεκτρικών ειδών και ειδών ευρείας κατανάλωσης και στη διαχείριση και εκμετάλλευση καφέ-ζαχαροπλαστείων.

Η Marinopoulos Coffee Company Ltd είναι εταιρεία δεόντως εγγεγραμμένη στην Κυπριακή Δημοκρατία, και ανήκει κατά 82% στην εταιρεία Μarinopoulos Βrothers και κατά 18% στην εταιρεία Starbucks Coffee. Η Marinopoulos Coffee δραστηριοποιείται στην Κυπριακή Δημοκρατία με τη διαχείριση καταστημάτων καφέ, πώληση και διάθεση καφέ και άλλων ροφημάτων καθώς και άλλων ειδών με την εμπορική επωνυμία Starbucks.

Η Υπηρεσία, ενεργώντας στη βάση των διατάξεων του άρθρου 35 του Νόμου, με σχετική επιστολή της ημερομηνίας 28 Ιουνίου 2013 ενημέρωσε τον Υπουργό Εμπορίου, Βιομηχανίας και Τουρισμού σχετικά με την κοινοποιηθείσα συγκέντρωση.

Στις 5 Ιουλίου 2013 η παρούσα πράξη συγκέντρωσης δημοσιεύτηκε στην Επίσημη Εφημερίδα της Δημοκρατίας, ως ορίζει το άρθρο 13(3) του Νόμου.

Η Υπηρεσία αφού διεξήγαγε την προκαταρκτική αξιολόγηση της συγκέντρωσης σύμφωνα με τις διατάξεις του άρθρου 17 του Νόμου, υπέβαλε γραπτή έκθεση με ημερομηνία 12 Ιουλίου 2013 στην Επιτροπή, στην οποία καταγράφεται η αιτιολογημένη της γνώμη ως προς το συμβατό ή μη της υπό εξέτασης συγκέντρωσης με την ανταγωνιστική αγορά.

Η Επιτροπή σε συνεδρία της που πραγματοποιήθηκε στις 18 Ιουλίου 2013 μετά από μελέτη, ανταλλαγή απόψεων, διαβουλεύσεις και συζήτηση μεταξύ των μελών της, αφού αξιολόγησε το ενώπιoν της υλικό και όλα τα στοιχεία που περιέχονται στο διοικητικό φάκελο της υπόθεσης, ασκώντας τις εξουσίες που χορηγούνται σε αυτή σύμφωνα με το Νόμο και βάσει της διαδικασίας που ο εν λόγω Νόμος προβλέπει, αποφάσισε ακολουθώντας το πιο κάτω σκεπτικό:

Η υπό εξέταση συγκέντρωση πραγματοποιείται στη βάση Συμφωνίας Αγοράς Μετοχών (στο εξής η «Συμφωνία»), ημερομηνίας 25 Ιουνίου 2013, μεταξύ των εταιρειών Marinopoulos Brothers και Starbucks Coffee.

Σύμφωνα με την Συμφωνία, η εταιρεία Μarinopoulos Βrothers θα αγοράσει το 18% του μετοχικού κεφαλαίου που η Starbucks Coffee κατέχει στην Μarinopoulos Coffee. Σημειώνεται ότι το υπόλοιπο 82% του μετοχικού κεφαλαίου της Μarinopoulos Coffee ανήκει ήδη στη Marinopoulos Brothers.

Ο σκοπός της προτεινόμενης συγκέντρωσης είναι η επίτευξη μεγαλύτερης ευελιξίας και ταχύτητας στη λήψη αποφάσεων και στην εκμετάλλευση επιχειρηματικών ευκαιριών, στοιχεία που καθίστανται περισσότερο αναγκαία προκειμένου να μπορέσει η εταιρεία Μarinopoulos Coffee να ανταποκριθεί στην τρέχουσα οικονομική κρίση.

Σύμφωνα με τα στοιχεία της κοινοποίησης, η λειτουργία των καταστημάτων με το σήμα Starbucks στην Κυπριακή Δημοκρατία, καθώς και η πώληση και διάθεση καφέδων και ροφημάτων καφέ και σνακς και σάντουιτς κ.λ.π. μέσω των συγκεκριμένων καταστημάτων με το σήμα Starbucks θα συνεχίσει και μετά την ολοκλήρωση της Συμφωνίας, υπό το σήμα Starbucks, όπως συμβαίνει και σήμερα.

Στη βάση των στοιχείων της κοινοποίησης, διαφαίνεται ότι οι εταιρείες Marinopoulos SARL και Starbucks Coffee εισήλθαν την 1η Ιουλίου 2007, σε Συμφωνία Κοινής Επιχείρησης. Η Συμφωνία Κοινής Επιχείρησης προνοούσε ότι το 82% του μετοχικού κεφαλαίου της κοινής επιχείρησης (Μarinopoulos Coffee) θα ανήκε στη Marinopoulos SARL και το υπόλοιπο 18% στη Starbucks Coffee. Τα μέλη του Διοικητικού Συμβουλίου της κοινής επιχείρησης (Μarinopoulos Coffee) θα διορίζονταν τέσσερα (4) και ένα (1) από τις Marinopoulos SARL και Starbucks Coffee αντίστοιχα. Εντούτοις, οι όροι 5.5, 5.8 και 11.1 της Συμφωνίας Κοινής Επιχείρησης, αφορούν δικαιώματα αρνησικυρίας της Starbucks Coffee για τη λήψη αποφάσεων επί των σημαντικότερων και στρατηγικής σημασίας ζητημάτων.

Από τα πιο πάνω προκύπτει ότι υφίστατο κοινός έλεγχος της εταιρείας Μarinopoulos Coffee μεταξύ των Marinopoulos SARL και Starbucks Coffee. Στις 23 Δεκεμβρίου 2009, η Marinopoulos SARL μεταβίβασε το σύνολο των μετοχών που κατείχε στη Μarinopoulos Coffee, στη Marinopoulos Brothers με τη συγκατάθεση της Starbucks Coffee.

Με την υπό εξέταση Συμφωνία, η Marinopoulos Holding θα εξαγοράσει το 18% του μετοχικού κεφαλαίου της εταιρείας Μarinopoulos Coffee, μέσω της θυγατρικής εταιρείας Μarinopoulos Βrothers.

Ως εκ τούτου, σύμφωνα με τους όρους της κοινοποιηθείσας εξαγοράς, με την ολοκλήρωση της συγκέντρωσης, η Marinopoulos Holding θα αποκτήσει το σύνολο των μετοχών της εταιρείας Μarinopoulos Coffee, μέσω της θυγατρικής εταιρείας Μarinopoulos Βrothers.

Ουσιαστικό στοιχείο για την εξέταση της παρούσας πράξης συγκέντρωσης αποτελεί η έννοια της «συγκέντρωσης» επιχειρήσεων και η εν γένει ύπαρξή της, ως η έννοια αυτή ορίζεται στο άρθρο 4 του Νόμου.

Η Επιτροπή λαμβάνοντας υπόψη τα πραγματικά στοιχεία και γεγονότα που περιβάλλουν την υπό εξέταση πράξη συγκέντρωσης και αφού προέβη στην αξιολόγηση τους με βάση την έννοια της συγκέντρωσης, όπως προσδιορίζεται στο πιο πάνω άρθρο, καταλήγει ότι η υπό εξέταση πράξη συνιστά συγκέντρωση υπό την έννοια του άρθρου 4(1)(β) του Νόμου, καθότι θα έχει ως αποτέλεσμα την απόκτηση του αποκλειστικού ελέγχου της Μarinopoulos Coffee από την Marinopoulos Holding.

Επίσης, με βάση τα στοιχεία που περιέχονται στο έγγραφο της κοινοποίησης, η Επιτροπή διαπιστώνει ότι στην υπό αναφορά συγκέντρωση πληρούνται οι προϋποθέσεις που το άρθρο 3(2)(α) του Νόμου θέτει και ως εκ τούτου, η κοινοποιηθείσα πράξη συγκέντρωσης είναι κατά Νόμο μείζονος σημασίας. Συγκεκριμένα, η Επιτροπή διαπιστώνει ότι για το έτος 2011 ο ενοποιημένος παγκόσμιος κύκλος εργασιών της Marinopoulos Holding ανήλθε στα €[…][[1]](#footnote-1)\* εκατομμύρια ευρώ, ενώ της Μarinopoulos Coffee ανήλθε περίπου στα €[....] εκατομμύρια ευρώ. Ο ενοποιημένος κύκλος εργασιών της Marinopoulos Holding στην Κύπρο κατά το 2011 ανήλθε στα €[....] εκατομμύρια ευρώ, ενώ της Μarinopoulos Coffee, κατά το ίδιο έτος, ανήλθε στα €[....] εκατομμύρια ευρώ καθότι οι δραστηριότητες της διεξάγονται μόνο εντός της Δημοκρατίας.

Σύμφωνα με τις πιο πάνω διαπιστώσεις, η Επιτροπή προχώρησε στην αξιολόγηση της συμβατότητας της υπό αναφορά συγκέντρωσης με την ανταγωνιστική αγορά, τηρουμένης της διαδικασίας διαπίστωσης της συμβατότητας μιας συγκέντρωσης δυνάμει των κριτηρίων περί συμβατότητας, όπως ορίζονται στο άρθρο 10 του Νόμου, για τη δημιουργία ή ενίσχυση δεσπόζουσας θέσης στις επηρεαζόμενες αγορές εντός της Δημοκρατίας και λαμβάνοντας υπόψη τα επιμέρους κριτήρια που ορίζονται στο άρθρο 12 του εν λόγω Νόμου.

Συναφώς, η Επιτροπή προχώρησε στον καθορισμό της σχετικής αγοράς προς αξιολόγηση της συμβατότητάς της υπό αναφορά συγκέντρωσης με την ανταγωνιστική αγορά, εφαρμόζοντας τα δεδομένα που λαμβάνονται υπόψη για τον καθορισμό της σχετικής αγοράς προϊόντος/υπηρεσιών και της σχετικής γεωγραφικής αγοράς, ως αυτά διαλαμβάνονται στο Παράρτημα Ι του Νόμου.

Η Marinopoulos Holding μέσω των θυγατρικών εταιρειών της δραστηριοποιείται σε πολλούς τομείς της οικονομίας. Ο Όμιλος Εταιρειών Marinopoulos δραστηριοποιείται στην διαχείριση υπεραγορών, καταστημάτων και αποθηκών, στην εισαγωγή και διάθεση τροφίμων, ειδών ένδυσης και υπόδησης, καλλυντικών, απορρυπαντικών, χαρτικών, εποχιακών και ηλεκτρικών ειδών και ειδών ευρείας κατανάλωσης και διαχείρισης και εκμετάλλευσης καφέ-ζαχαροπλαστείων.

Η Μarinopoulos Coffee ασχολείται με την διαχείριση και εκμετάλλευση καταστημάτων με την επωνυμία Starbucks στην Κύπρο.

Σύμφωνα με τα εμπλεκόμενα μέρη, η σχετική αγορά είναι αυτή των καφέ-ζαχαροπλαστείων, στην οποία με βάση τα στοιχεία που προσκόμισαν η Μarinopoulos Coffee κατέχει [....]% μερίδιο αγοράς στην Κύπρο.

Η Επιτροπή, για να καταλήξει στον ορισμό της σχετικής αγοράς, πέραν της πιο πάνω θέσης των εμπλεκομένων μερών, αξιολόγησε και συνεκτίμησε διάφορους παράγοντες και μελέτησε σχετική με το ζήτημα νομολογία. Η Επιτροπή μελέτησε την απόφαση ΑΡΙΘΜ. 216 / III /2002 της Ελληνικής Αρχής Ανταγωνισμού που αφορούσε τη συγκέντρωση των εταιρειώνΔΕΛΤΑ ΕΤΑΙΡΕΙΑ ΣΥΜΜΕΤΟΧΩΝ ΑΝΩΝΥΜΟΣ ΕΤΑΙΡΙΑ και GOODY’S A.E. ΟΡΓΑΝΩΣΗ ΕΠΙΣΙΤΙΣΤΙΚΩΝ ΚΑΙ ΕΣΤΙΑΤΟΡΙΚΩΝ ΥΠΗΡΕΣΙΩΝ στην οποία είχε εξεταστεί και η αγορά διαχείρισης καφέ-ζαχαροπλαστείων. Η Ελληνική Αρχή ενέταξε την προαναφερόμενη αγορά κάτω από τη γενικότερη αγορά των καταστημάτων ταχείας εστίασης. Η Ελληνική Αρχή άφησε ανοιχτό το ενδεχόμενο η αγορά ταχείας εστίασης, να διακριθεί περαιτέρω σε διάφορες κατηγορίες, ανάλογα του τύπου των καταστημάτων των επιχειρήσεων και των βασικών κατηγοριών προϊόντων που προσφέρουν και να θεωρηθούν ξεχωριστές αγορές.

Επιπρόσθετα η Ελληνική Αρχή στην απόφαση ΑΡΙΘΜ. 557 / VII /2012[[2]](#footnote-2), περίπτωση συγκέντρωσης παρόμοιας της παρούσης, όρισε τη σχετική αγορά των καφε-ζαχαροπλαστείων με το ακόλουθο σκεπτικό:

*«Τα καταστήματα μιας αλυσίδας καφεζαχαροπλαστείου που πέραν του καφέ, των διαφόρων ροφημάτων και ποτών και των προϊόντων ζαχαροπλαστείου, μπορεί να προσφέρει και σνακς και σάντουϊτς, ανταγωνίζονται πλήθος μικρών και ≪μη επώνυμων≫ παραδοσιακών καφενείων και καφέ-ζαχαροπλαστείων, ο αριθμός των οποίων δεν είναι ευχερές να μετρηθεί, μικρές κατά βάσιν ≪ανώνυμες≫ επιχειρήσεις (ιδίως πώλησης παγωτού) που προσφέρουν και καφέ και άλλα ποτά, αλυσίδες και μεμονωμένα καταστήματα πώλησης γευμάτων σνακ, οι οποίες διαθέτουν και χώρους με τραπέζια, ενώ τα τελευταία χρόνια, στο χώρο αλυσίδων καταστημάτων café εισέρχονται και άλλες επιχειρήσεις, όπως διάφορα πολυκαταστήματα, αλυσίδες βιβλιοπωλείων, αλλοδαπές "επώνυμες" αλυσίδες café κ.ά. Συνεπώς, εν προκειμένω, βάσει των χαρακτηριστικών, των τιμών και της χρήσης για την οποία προορίζονται τα σχετικά προϊόντα / υπηρεσίες, η αγορά των καφέ ζαχαροπλαστείων[[3]](#footnote-3) συνιστά σχετική αγορά[[4]](#footnote-4) η οποία κατ’ αρχήν διακρίνεται σε σχέση με την αγορά ταχείας/μαζικής εστίασης, στην οποία δραστηριοποιούνται μεγάλες αλυσίδες, οι οποίες προσφέρουν ροφήματα, καφέδες, χυμούς και ορισμένα είδη γευμάτων, αλλά ιδίως αφορούν τον καταναλωτή που επιθυμεί ≪γρήγορο φαγητό≫ (μεταξύ των κυρίων γευμάτων του) ή την υποκατάσταση κάποιου γεύματός του. Αν και αναγνωρίζεται η ύπαρξη ενδείξεων μερικής εναλλαξιμότητας, ιδίως σε ό,τι αφορά την πλευρά της ζήτησης μεταξύ των καταστημάτων ταχείας/ μαζικής εστίασης και των καταστημάτων καφέ-ζαχαροπλαστείων, καθώς υπάρχουν κοινά προϊόντα τα οποία προσφέρονται από αμφότερους τους τύπους των προαναφερθέντων καταστημάτων, για τους σκοπούς της υπό εξέταση συγκέντρωσης η αγορά των καφέ-ζαχαροπλαστείων θα αντιμετωπισθεί κατ’ αρχήν ως διακριτή αγορά, καθώς καλύπτει, σε σημαντική έκταση, διαφορετικές ανάγκες των καταναλωτών».* (Δική μας υπογράμμιση)

Η Επιτροπή στη βάση των πιο πάνω καθώς και όλων των στοιχείων που κοινοποιήθηκαν κρίνει ότι για σκοπούς αξιολόγησης της παρούσας συγκέντρωσης η σχετική αγορά προϊόντος/υπηρεσίας ορίζεται ως η διαχείριση και εκμετάλλευση καφέ-ζαχαροπλαστείων καθότι τα καταστήματα της αλυσίδας Starbucκs πέραν του καφέ, διαφόρων ροφημάτων και ποτών προσφέρουν προϊόντα ζαχαροπλαστείου, καθώς και σνακς και σάντουϊτς και ανταγωνίζεται τα παραδοσιακά καφενεία και άλλα καφέ-ζαχαροπλαστεία. Η Επιτροπή επίσης σημειώνει ότι, ο οποιοσδήποτε περαιτέρω διαχωρισμός της σχετικής αγοράς σε υποαγορές δεν διαφοροποιεί τα αποτελέσματα της αξιολόγησης της συγκέντρωσης.

Η Επιτροπή περαιτέρω προχώρησε στην αξιολόγηση της εν λόγω πράξης συγκέντρωσης για να καθορίσει την γεωγραφική αγορά.

Στην προαναφερόμενη απόφαση της ΑΡΙΘΜ. 216 / III /2002 η Ελληνική Αρχή αναφέρει τα εξής για το σκεπτικό του καθορισμού της γεωγραφικής αγοράς:

*«Ως σχετική γεωγραφική αγορά και στην περίπτωση των καφεζαχαροπλαστείων θα μπορούσε να ληφθεί κάθε επιμέρους δήμος, για τους ίδιους λόγους που αναφέρονται στην αγορά της ταχείας εστίασης. Πέραν αυτού, για την ιδιαίτερη κατηγορία των αλυσίδων καφεζαχαροπλαστείων που διαθέτουν ευρύτερη ποικιλία προϊόντων, όπως η αλυσίδα της εξαγοραζομένης, θα πρέπει να εξετάζεται και το σύνολο της ελληνικής επικράτειας, αν ληφθεί ως κριτήριο το αποτέλεσμα στον ανταγωνισμό για τους προμηθευτές των αλυσίδων καθόσον η ενίσχυση του δικτύου μιας αλυσίδας αυξάνει τον όγκο των αγορών που γίνονται συνολικά και κατά συνέπεια τη διαπραγματευτική της δύναμη».*

Η Μarinopoulos Coffee ασχολείται με τη διαχείριση και εκμετάλλευση εννέα (9) καταστημάτων με την επωνυμία Starbucks στις αστικές περιοχές της Κύπρου.

Η Επιτροπή λαμβάνει υπόψη το γεγονός ότι η γεωγραφική αγορά δύναται να διαχωριστεί τοπικά, ανάλογα με την κάθε τοποθεσία όπου διεξάγονται οι δραστηριότητες των υποκαταστημάτων της εταιρείας στόχου εάν ληφθεί υπόψη η εναλλαξιμότητα από πλευράς ζήτησης του τελικού καταναλωτή αλλά και ως εθνική εάν ληφθεί υπόψη η εναλλαξιμότητα από πλευράς προσφοράς της εταιρείας στόχου-προμηθευτή προς τα υποκαταστήματα, αφού έχει παρουσία μέσω των υποκαταστημάτων της σε όλες τις μεγάλες πόλεις της Κύπρου.

Η Επιτροπή καταλήγει ότι ως γεωγραφική αγορά στην προκειμένη περίπτωση αναφορικά με σχετική αγορά προϊόντος/υπηρεσίας διαχείρισης και εκμετάλλευσης καφέ-ζαχαροπλαστείων, ορίζεται η ελεγχόμενη από την Κυπριακή Δημοκρατία περιοχή αφού η εταιρεία στόχος πωλεί τα προϊόντα της και/ή παρέχει τις υπηρεσίες της στα υποκαταστήματα της υπό επαρκώς ομοιογενείς συνθήκες ανταγωνισμού σε σχέση με άλλες εταιρείες  καφέ-ζαχαροπλαστεία και καθότι οποιοσδήποτε περαιτέρω διαχωρισμός της γεωγραφικής αγοράς δεν διαφοροποιεί τα αποτελέσματα της αξιολόγησης των επιπτώσεων της υπό εξέτασης συγκέντρωσης στη λειτουργία του ανταγωνισμού.

Η Επιτροπή διαπιστώνει ότι, η παρούσα πράξη Συγκέντρωσης αφορά σε μεταβολή ή/και επέκταση της δραστηριότητας της αποκτώσας τον αποκλειστικό έλεγχο ή/και της αποκτώμενης επιχείρησης. Η Επιτροπή άρα κρίνει ότι δεν υφίσταται επηρεαζόμενη αγορά σε σχέση με την παρούσα συγκέντρωση μεταξύ Μarinopoulos Holding και Μarinopoulos Coffee καθότι με βάση τα πιο πάνω, δεν υπάρχει οποιαδήποτε οριζόντια ή κάθετη αλληλοεπικάλυψη στην Κύπρο, αφού η εν λόγω συγκέντρωση αφορά μεταβολή από κοινό σε αποκλειστικό έλεγχο και η εταιρεία στόχος ανήκει 100% στην αγοράστρια εταιρεία.

Με γνώμονα τα πραγματικά και νομικά δεδομένα, όπως αναλύθηκαν και σκιαγραφήθηκαν και όπως στη λεπτομέρειά τους αναδεικνύονται και βεβαιώνονται από το φάκελο της υπό κρίση συγκέντρωσης αλλά και εφαρμόζοντας τις σχετικές διατάξεις του Νόμου, η Επιτροπή, ασκώντας τις εξουσίες που χορηγούνται σε αυτή σύμφωνα με το Νόμο και λαμβάνοντας υπόψη τη σχετική έκθεση της Υπηρεσίας, κατέληξε στην ομόφωνη απόφαση ότι στην υπό αναφορά συγκέντρωση δεν τίθεται θέμα δημιουργίας ή ενίσχυσης δεσπόζουσας θέσης καθώς δεν υπάρχει επηρεαζόμενη αγορά και συνεπώς, η υπό εξέταση συγκέντρωση δεν προκαλεί σοβαρές αμφιβολίες ως προς την συμβατότητα της με την ανταγωνιστική αγορά.

Ως εκ τούτου, ενεργώντας σύμφωνα με το άρθρο 18 του Νόμου, η Επιτροπή ομόφωνα αποφασίζει να μην αντιταχθεί στην κοινοποιηθείσα συγκέντρωση και κηρύσσει αυτή συμβατή με τις απαιτήσεις της ανταγωνιστικής αγοράς.

ΛΟΥΚΙΑ ΧΡΙΣΤΟΔΟΥΛΟΥ

Πρόεδρος της Επιτροπής Προστασίας Ανταγωνισμού

1. \* Οι αριθμοί και/ή τα στοιχεία που παραλείπονται και δεν εμφανίζονται τόσο σε αυτό το σημείο, όσο και στη συνέχεια καλύπτονται από επιχειρηματικό/επαγγελματικό απόρρητο. Ενδεικτικό της παράλειψης είναι το σύμβολο [....]. [↑](#footnote-ref-1)
2. Aπόκτηση αποκλειστικού ελέγχου επί της ανώνυμης εταιρίας με την επωνυμία «Μαρινόπουλος Εταιρεία Καφέ Α.Ε.Ε.» από την εταιρία «Marinopoulos Holding SARL». [↑](#footnote-ref-2)
3. *Για τους σκοπούς της υπό εξέταση υπόθεσης, οι οργανωμένες αλυσίδες καφέ-ζαχαροπλαστείων οι οποίες προσφέρουν εναλλάξιμα προϊόντα συμπεριλαμβάνονται στην αγορά των καφέ-ζαχαροπλαστείων.* [↑](#footnote-ref-3)
4. *Η σχετική αγορά προϊόντων περιλαμβάνει το σύνολο των προϊόντων ή/και υπηρεσιών που θεωρούνται από τον καταναλωτή εναλλάξιμα ή δυνάμενα να υποκατασταθούν μεταξύ τους, λόγω των χαρακτηριστικών τους, των τιμών τους και της χρήσης για την οποία προορίζονται.* [↑](#footnote-ref-4)